
ДО
ОБЩИНСКИ СЪВЕТ

Б У Р Г А С

Д О К Л А Д Н А  З А П И С К А

ОТ  ДИМИТЪР НИКОЛОВ – КМЕТ НА ОБЩИНА БУРГАС

Относно: Приемане на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас, Приета с решение на Общински съвет - Бургас, по т.2, Протокол № 21/ 20.12.2016 г., с последващи изменения и допълнения.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


Съгласно разпоредбата на чл. 9 от Закона за професионалното образование и обучение (ЗПОО), Професионална гимназия по строителство, архитектура и геодезия „Кольо Фичето“ – гр. Бургас има право да осъществява обучениe за придобиване на професионална квалификация. Основна цел на системата на професионалното образование и обучение е да подготвя гражданите за реализация в икономиката и в другите сфери на обществения живот, а също и да задоволи потребностите на пазара на труда от квалифицирана работна сила. В тази връзка, и с оглед реализиране на целите на системата на професионалното образование и обучение, Професионална гимназия по строителство, архитектура и геодезия „Кольо Фичето“ – гр. Бургас (ПГСАГ – гр. Бургас) е взела решение за провеждане на обучение в квалификационни курсове, самостоятелна форма за лица, навършили 16 години. Разпоредбата на чл. 14б, ал. 4 от ЗПОО предвижда, професионалното обучение на лица, навършили 16 години, в държавните и общинските училища да се осигурява финансово от обучаемия или от друг възложител на обучението. Предвид посоченото, ПГСАГ – гр. Бургас е изготвила разчети за стойността на квалификационните курсове, които провежда, съобразявайки приложимите разпоредби на ЗПОО и Държавните образователни стандарти за придобиване на професионална квалификация по професия за учебната 2025/2026 година, Приетите разчети са одобрени на заседание на Педагогическия съвет на училището и предвиждат завишаване на сегадействащите цени за провеждане на квалификационните курсове.
   Основно перо при калкулиране на себестойността на обученията за придобиване на професионална квалификация са консултациите по учебните предмети, които се заплащат като лекторски часове на учителите. През текущата учебна година заплатите на учителите в страната са завишени с 15 %, което налага и завишаване заплащането за лекторски час, както и заплащането за учителите при провеждане и оценяване на текущи изпити и на изпитите за придобиване на съответната степен на квалификация. Промяната, допълнително, се обоснована и от повишаване цените на режийните разходи и на материалите, необходими за работа и подготовка на изпити.

Целта на новите предложения е обезпечаване възможността за придобиване на професионална квалификация в съответствие с изискванията на Закона за предучилищното и училищното образование,  Закона  за професионалното образование и обучение и Държавния образователен стандарт за придобиване на професионална квалификация по професия. В тази връзка, определените цени на услугите се формират въз основа на принципа за възстановяване на пълните разходи, направени за предоставянето на услугите, като включват всички преки и непреки разходи по предоставянето им, в съответен дял от: преките и непреки разходи за персонал, включително възнаграждения и осигуровки; материални, режийни и други разходи. 

Прилагането на предлаганите изменения и допълнения в Наредбата не изисква финансови средства, различни от тези, осигуряващи досегашната уредба, т.е. не се предвижда допълнителен човешки, административен и материален ресурс.

Предлаганият проект за Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас е разработен в съответствие с разпоредбите на Закона за предучилищното и училищното образование и Закона за професионалното образование и обучение, чийто норми са съобразени с Европейското законодателство. Това предопределя съответствието на предлагания проект с правото на Европейския съюз и с разпоредбите и целите на националното и местно законодателство. 
В съответствие с разпоредбата на чл. 26, ал. 3 и 4 от Закона за нормативните актове, предложеният проект на Наредба е оповестен чрез сайта на Община Бургас и на Портала за обществени консултации. На заинтересованите е предоставен 30-дневен срок, считано от 08.10.2025 г., за мнения и становища. В предоставения срок не са постъпили предложения и становища, а текстовете на предложения проект са прецизирани, без промяна на първоначалното предложение.
С оглед необходимостта от своевременно започване на квалификационните курсове, следването на учебната програма и изпълнението на учебните планове за учебна 2025/2026 година, е необходимо допускане на предварително изпълнение на предлаганото решение, при условията на чл. 60, ал. 1 от Административнопроцесуалния кодекс.

Ето защо предлагам, на основание чл. 6, ал. 2 и чл. 9 от Закона за местните данъци и такси, Общинският съвет да приеме следните
Р Е Ш Е Н И Я:

1. Приема Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас, (Приета с решение на Общински съвет - Бургас, по т. 2, Протокол № 21/20.12.2016 г., с последващи изменения и допълнения).
§ 1. Приложение № 5 Тарифа на цени на услуги и права по чл. 6, ал. 2 от ЗМДТ, свързани с образование, култура и младежки дейности, предоставени от Община Бургас, Раздел ХІІ „Услуги, предоставяни от училища.“, т. 4 се изменя така:

	4.
	ПГСАГ „Кольо Фичето” – Бургас 
	 
	

	 


	Квалификационен курс по Рамкова програма Д 5 за начално професионално обучение, за придобиване на квалификация по част от професия с трета степен на професионална квалификация в направленията: „Архитектура, урбанизъм и геодезия“, „Строителство“ и „Градинарство /паркове и градини/“ 
	720,00 лв.


	368,13 евро

	 
	Квалификационен курс по Рамкова програма Е 9 за продължаващо професионално обучение, за придобиване на трета степен на професионална квалификация, след придобита квалификация по част от професия с трета степен на професионална квалификация по професия „Строителен техник“ за специалности „Строителство и архитектура“ и „Водно строителство“ 
	2 720,00 лв.


	1 390,71 евро

	 
	Квалификационен курс по Рамкова програма Е 9 за продължаващо професионално обучение, за придобиване на трета степен на професионална квалификация, след придобита квалификация по част от професия с трета степен на професионална квалификация по професии „Геодезист“ със специалност „Геодезия“ и „Техник озеленител“ със специалност „Парково строителство и озеленяване“ 
	2 420,00 лв.


	1 237,33 евро

	 
	Валидиране на професионални знания, умения и компетентности, придобити чрез неформално обучение или самостоятелно учене за придобиване на втора степен на професионална квалификация по професии „Строител“, „Монтажник на водоснабдителни и канализационни мрежи“ и „Озеленител“ 
	1 510,00 лв.


	772,05 евро


2. Допуска предварително изпълнение на решението по т. 1, на основание на чл. 60, ал. 1 от Административнопроцесуалния кодекс, с оглед необходимостта от своевременно започване на квалификационните курсове, следването на учебната програма и изпълнението на учебните планове за учебна 2025/2026 година.
Приложения:  1. Предложение № РД-03-199/30.09.2025 г. от Директора на Професионална гимназия по строителство, архитектура и геодезия; 

       

      2. Проект на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас;

      3. Мотиви за приемане на Наредба за изменение и допълнение на Наредбата за определянето и администрирането на местните такси и цени на услуги на територията на Община Бургас;

      

      4. Извлечение от официалния сайт на Община Бургас, раздел „Обществени консултации“, подраздел „Проекти на наредби и правилници“;



      5. Извлечение от официалния сайт на Портала за обществени консултации.

С уважение,  

ДИМИТЪР НИКОЛОВ

Кмет на Община Бургас

